da en da nl ca da da de es da da da da da da da da da da da da da da nb de da da da en da en da en nb en sv da en da da da de da da da da da da da da da da da da da nl da en da da es nl da
Arkæologer finder opsigtsvækkende gravplads fra bronzealderen | Moesgaard Museum
10.3.2022 14:28:09 CET | Moesgaard Museum
Moesgaard Museum har gjort et usædvanligt fund af 22 grave ved Hadsten
Foto 1 Urnen fra grav 8 er stillet på en flad sten samt dækket af sten i toppen. Foto Moesgaard Museum
Arkæologer fra Moesgaard Museum udgraver i øjeblikket en usædvanlig gravplads i nærheden af Kollerup Gods nær Hadsten. Her har man fundet 22 grave fra yngre bronzealder (1100-500 f.Kr.) og det er usædvanligt.
”Når vi en sjælden gang udgraver en gravhøj fra ældre bronzealder, kan vi være heldige at støde på en urne eller to, og som regel er urnerne pløjet i stykker i det åbne land. Så at finde 22 begravelser fra perioden på samme sted er usædvanligt ikke bare i Østjylland, men også på landsplan. Vi havde ved en indledende forundersøgelse fundet et par urner, og vi regnede derfor med, at der ville være flere, men vi fandt altså dobbelt så mange, som forventet”, siger Marlene Sørensen, der er museumsinspektør på Moesgaard Museum og udgravningsleder på udgravningen ved Hadsten.
Urnerne er gravet ned i undergrunden og i nogle tilfælde stillet på en sten. I de fleste tilfælde er de blevet dækket med en lille dynge sten. Det tyder på, at gravene er placeret omkring en i dag helt bortgravet gravhøj.
Fordi urnerne er så velbevarede, har arkæologerne nu en unik mulighed for at studere yngre bronzealders gravskik nærmere. Nogle af de spørgsmål, som arkæologerne nu måske kan finde svar på, er bl.a. hvordan befolkningens sammensætning var på alder og køn, om det var bestemte individer, der fik en begravelse og over hvor lang tid begravelserne foregik. Man kan også undersøge, om de døde fik brændte husdyr med sig i urnerne.
Urnerne er blevet pakket ind i gipspræparater og fragtet til Moesgaard Museum, hvor de vil blive færdigudgravet. Derfor ved arkæologerne heller ikke endnu, om der ligger gravgaver blandt de brændte knogler.
”Vores metaldetektor har vist, at der er metal i hvert fald i et par af gravene, så vi er meget spændte. Det er ikke usædvanligt, at der er en ragekniv, en nål eller en pincet i bronzealderens urnegrave, men vildere bliver det som regel heller ikke,” siger arkæolog Liv Langberg, der også har deltaget i Moesgaard Museums udgravning ved Hadsten.
Uanset hvad urnerne vil afsløre, er arkæologerne sikre på, at gravpladsen ved Kollerup vil give et væsentligt nyt indblik i liv og død i yngre bronzealders Østjylland.
Udgravningen foregår i forbindelse med BaneDanmarks anlæg af nye jernbanebroer på strækningen Aarhus-Lindholm.
Yderligere info kan fås hos:
Museumsinspektør Marlene Sørensen, Moesgaard Museum
Foto 1 Urnen fra grav 8 er stillet på en flad sten samt dækket af sten i toppen. Foto Moesgaard Museum
Foto 2 Urnen fra grav 14 har et lerfad som låg. Ovenpå lerfadet er der stablet en masse sten. Foto Moesgaard Museum
Foto 3 Urnen i grav 2 har en fin lille hank. Den var blandt de første grave, der dukkede op. Foto Moesgaard Museum
Information om Moesgaard Museum
Moesgaard Museum er et kulturhistorisk museum, der viser arkæologiske og etnografiske udstillinger i international klasse. Museet forsker i og formidler menneskelivets mangfoldighed i et tæt samarbejde med Aarhus Universitet. Moesgaard Museum omfatter afdelingen i Højbjerg ved Aarhus, Vikingemuseet i Aarhus, Odder og Samsø museer.
Følg pressemeddelelser fra Moesgaard Museum
Skriv dig op her, og modtag pressemeddelelser på e-mail. Indtast din e-mail, klik på abonner, og følg instruktionerne i den udsendte e-mail.
Flere pressemeddelelser fra Moesgaard Museum
Skal det være en nydelse at gå på museum?4.10.2022 15:37:46 CEST | Pressemeddelelse
Museumseksperter fra hele verden mødes i denne uge på Moesgaard Museum for at inspirere hinanden til at skabe nye former for museumsoplevelser
Oplev stenalderen i efterårsferien på Moesgaard3.10.2022 15:11:47 CEST | Pressemeddelelse
Fra 18. til 21. oktober arrangerer Moesgaard sjove og lærerige aktiviteter for hele familien, der med udgangspunkt i stenaldermenneskets liv og leveform viser, hvordan det var at leve i stenalderen.
Ny udstilling på Moesgaard sætter fokus på hjem i bevægelse30.9.2022 14:19:18 CEST | Pressemeddelelse
14. oktober 2022 åbner udstillingen ’HJEM - Blandt nomader, flygtninge, søfarere og migranter’ på Moesgaard Museum. Udstillingen stiller skarpt på betydningen af hjem og hjemlighed hos forskellige mennnesker, som har det til fælles, at deres hjem er under opbrud, spredt over flere lande, i bevægelse eller løsrevet fra ét fysisk sted.
Ud af kaos8.9.2022 15:18:13 CEST | Pressemeddelelse
Ny særudstilling på Moesgaard sætter spotlight på en mørk periode i Europas historie med krig, magtkampe og flygtningestrømme, men også med drømme, håb og guld i store mængder
Moesgaard Museum har fået miljømærket Green Attraction30.8.2022 06:00:00 CEST | Pressemeddelelse
Museet er et af de første museer, der får det nye miljømærke
I vores nyhedsrum kan du læse alle vores pressemeddelelser, tilgå materiale i form af billeder og dokumenter samt finde vores kontaktoplysninger.
Via Ritzau, Ritzaus pressetjeneste
+45 33 30 00 00
Store Kongensgade 14, 1264 København K
© Via Ritzau, Ritzaus pressetjeneste 2022